ddrg/super_eurlex huggingface dataset:
Oficiālais Vēstnesis L 336 , 30/12/2000 Lpp. 0092 - 0092



Padomes Lēmums (2000. gada 22. decembris), ar ko slēdz Eiropas Kopienas un Tunisijas Republikas Nolīgumu vēstuļu apmaiņas veidā par savstarpējiem liberalizācijas pasākumiem un EK/Tunisijas Asociācijas līguma Lauksaimniecības protokolu grozīšanu (2000/822/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 133. pantu saistībā ar 300. panta 2. punkta pirmo teikumu, ņemot vērā Komisijas priekšlikumu, tā kā: (1) 16. pants Eiropas un Vidusjūras reģiona valstu nolīgumā, ar kuru izveido asociāciju starp Eiropas Kopienām un to dalībvalstīm, no vienas puses, un Tunisijas Republiku, no otras puses [1], kas ir spēkā kopš 1998. gada 1. marta, nosaka, ka Kopienai un Tunisijai ir pakāpeniski jāliberalizē to savstarpējā tirdzniecība ar lauksaimniecības un zvejniecības produktiem. (2) Eiropas un Vidusjūras reģiona valstu nolīguma 18. pants paredz, ka no 2000. gada 1. janvāra Kopienai un Tunisijas Republikai ir jānovērtē situācija, lai noteiktu liberalizācijas pasākumus, kuri jāpiemēro abām līgumslēdzējām pusēm, sākot no 2001. gada 1. janvāra. (3) Kopiena un Tunisijas Republika ir vienojušās grozīt nolīguma protokolus Nr. 1 un 3 ar nolīgumu vēstuļu apmaiņas veidā. Šis nolīgums ir jāapstiprina. (4) Pasākumi, kuri vajadzīgi šā lēmuma īstenošanai, jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka procedūras Komisijai piešķirto izpildes pilnvaru īstenošanai [2], IR PIEŅĒMUSI ŠO LĒMUMU. 1. pants Ar šo Kopienas vārdā tiek apstiprināts Nolīgums vēstuļu apmaiņas veidā, kas noslēgts starp Eiropas Kopienu un Tunisijas Republiku par savstarpējiem liberalizācijas pasākumiem un EK/Tunisijas Asociācijas līguma Lauksaimniecības protokolu grozīšanu. Nolīguma teksts ir pievienots šim lēmumam. 2. pants 1. Komisijai palīdz Labības pārvaldības komiteja, kas izveidota ar 23. pantu Padomes 1992. gada 30. jūnija Regulā (EEK) Nr. 1766/92 par labības tirgus kopīgu organizāciju [3], vai attiecīgā gadījumā komitejas, kas izveidotas saskaņā ar citu regulu attiecīgajiem noteikumiem par labības tirgus kopīgu organizāciju, vai Muitas kodeksa komiteja, kas izveidota ar 248.a pantu 1992. gada 12. oktobra Regulā (EEK) Nr. 2913/92, ar ko izveido Kopienas Muitas kodeksu [4]. 2. Ja ir atsauce uz šo punktu, tad piemēro Lēmuma 1999/468/EK 4. un 7. pantu. Lēmuma 1999/468/EK 4. panta 3. punktā paredzētais laika posms ir viens mēnesis. 3. Komiteja pieņem savu reglamentu. 3. pants Ar šo Padomes priekšsēdētājs ir pilnvarots nozīmēt personu, kam piešķirtas pilnvaras parakstīt nolīgumu, lai tas kļūtu saistošs Kopienai. Briselē, 2000. gada 22. decembrī Padomes vārdā — priekšsēdētājs D. Voynet [1] OV L 97, 30.3.1998., 1. lpp. [2] OV L 184, 17.7.1999., 23. lpp. [3] OV L 181, 1.7.1992., 21. lpp. Regulā jaunākie grozījumi izdarīti ar Regulu (EK) Nr. 1666/2000 (OV L 193, 29.7.2000., 37. lpp.). [4] OV L 302, 19.10.1992., 1. lpp. --------------------------------------------------
Oficiālais Vēstnesis L 089 , 11/04/2000 Lpp. 0006 - 0007



Padomes Lēmums (2000. gada 16. martā) par WIPO Līguma par autortiesībām un WIPO Līguma par izpildījumu un fonogrammām apstiprināšanu Eiropas Kopienas vārdā [1] (2000/278/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 47. panta 2. punktu, 55. un 95. pantu saistībā ar 300. panta 2. punkta pirmo teikumu un 300. panta 3. punkta otro daļu, ņemot vērā Komisijas priekšlikumu [2], ņemot vērā Eiropas Parlamenta piekrišanu [3], tā kā: (1) WIPO Līgums par autortiesībām (WCT) un WIPO Līgums par izpildījumu un fonogrammām (WPPT), kas pieņemti 1996. gada 20. decembrī Ženēvā Pasaules intelektuālā īpašuma organizācijas aizgādībā, palīdzēs saglabāt darbu un citu priekšmetu līdzsvarotu aizsardzību laikā, vienlaikus nodrošinot publisku piekļuvi materiāliem caur tīkliem. (2) Kopienas kompetence slēgt starptautiskus nolīgumus un līgumus vai tiem pievienoties ne tikai ir tieši noteikta ar Līgumu, bet var arī izrietēt no citiem Līguma noteikumiem un tiesību aktiem, kurus Kopienas iestādes pieņēmušas, ievērojot minētos Kopienas iestāžu noteikumus. (3) WCT un WPPT priekšmets lielā mērā atbilst Kopienas direktīvām šajā jomā. (4) No tā izriet, ka WCT un WPPT apstiprināšana attiecas gan uz Kopienu, gan dalībvalstīm. (5) Tāpēc WCT un WPPT ir jāapstiprina Kopienas vārdā, ņemot vērā tās kompetenci šajos jautājumos. (6) Kopiena jau ir parakstījusi WCT un WPPT, kas vēl galīgi jānoslēdz. (7) Kopienas noslēgšanas dokumentu deponēšanai jānotiek iespējami vienlaicīgi ar dalībvalstu ratificēšanas aktu deponēšanu, IR PIEŅĒMUSI ŠĀDU LĒMUMU. 1. pants 1. Ar šo Kopienas vārdā tiek apstiprināts WIPO Līgums par autortiesībām (WCT), ņemot vērā Kopienas kompetenci šajos jautājumos. 2. Ar šo Kopienas vārdā tiek apstiprināts WIPO Līgums par izpildījumu un fonogrammām (WPPT), ņemot vērā Kopienas kompetenci šajos jautājumos. 3. Līgumu teksti ir pievienoti šim lēmumam. 2. pants Padomes priekšsēdētājs ar šo tiek pilnvarots noslēgšanas dokumentus nodot glabāšanā Pasaules intelektuālā īpašuma organizācijas ģenerāldirektoram no tās dienas, kurā dalībvalstīs būs jānodrošina to Eiropas Parlamenta un Padomes pasākumu stāšanās spēkā, kas ir nepieciešami, lai piemērotu pastāvošos Kopienas tiesību aktus pienākumiem, kas izriet no WCT un WPPT. 3. pants 1. Ar šo Komisija tiek pilnvarota pārstāvēt Kopienu WCT un WPPT minēto Asambleju sanāksmēs. 2. Visos jautājumos, kas ir Kopienas kompetencē, Komisija apspriež WCT un WPPT Asamblejās Kopienas vārdā saskaņā ar piemērojamām EK Līguma normām, jo īpaši tā 300. pantu. 3. Kopienas viedokli, ko tā var pieņemt Asamblejās, sagatavo attiecīgā Padomes darba grupa. Briselē, 2000. gada 16. martā Padomes vārdā — priekšsēdētājs F. Seixas da Costa [1] Divi paziņojumi par šo lēmumu ir izklāstīti OV C 103, 11.4.2000., 1. lpp. [2] OV C 165, 30.5.1998., 8. lpp. [3] 2000. gada 16. februāra piekrišana (vēl nav publicēta Oficiālajā Vēstnesī). --------------------------------------------------
Oficiālais Vēstnesis L 071 , 18/03/2000 Lpp. 0024 - 0024



Padomes lēmums (2000. gada 13. marts), ar ko groza Lēmumu 1999/70/EK par dalībvalstu centrālo banku ārējiem revidentiem (2000/223/EK) EIROPAS SAVIENĪBAS PADOME, ņemot vērā Eiropas Centrālo banku sistēmas un Eiropas Centrālās bankas statūtus, un jo īpaši to 27. panta 1. punktu, ņemot vērā Eiropas Centrālās bankas (še turpmāk "ECB") 2000. gada 21. februāra Ieteikumu, tā kā: (1) ECB un dalībvalstu centrālo banku (še turpmāk "DCB") pārskati ir jāpārbauda neatkarīgiem ārējiem revidentiem, ko ieteikusi ECB Padome un apstiprinājusi Eiropas Savienības Padome. (2) ECB Padome ir ieteikusi Padomei, sākot no 2000. finanšu gada sākuma, apstiprināt ar Padomes Lēmumu 1999/70/EK [1] apstiprināta viena Deutsche Bundesbank ārējā revidenta aizstāšanu. (3) Ir jāievēro ECB Padomes Ieteikums, IR PIEŅĒMUSI ŠO LĒMUMU. 1. pants Lēmuma 1999/70/EK 1. panta 2. punktu aizstāj ar šādu punktu: "2. Ar šo par Deutsche Bundesbank gada pārskatu ārējiem revidentiem, sākot no 2000. finanšu gada, ir apstiprināti KPMG Deutsche Treuhand-Gesellschaft AG un Ernst & Young Deutsche Allgemeine Treuhand AG" 2. pants Šo lēmumu paziņo ECB. 3. pants Šo lēmumu publicē Eiropas Kopienu Oficiālajā Vēstnesī. Briselē, 2000. gada 13. martā Padomes vārdā — priekšsēdētājs J. Pina Moura [1] OV L 22, 29.1.1999., 69. lpp. --------------------------------------------------
Oficiālais Vēstnesis L 327 , 21/12/1999 Lpp. 0058 - 0058



Padomes Lēmums (1999. gada 13. decembris) par pilnīgu Šengenas acquis piemērošanu Grieķijā (1999/848/EK) EIROPAS SAVIENĪBAS PADOME, ņemot vērā Protokola par Šengenas acquis iekļaušanu Eiropas Savienības sistēmā 2. panta 2. punktu, ņemot vērā Izpildu komitejas 1998. gada 16. septembra lēmumu, ar ko tiek izveidota Šengenas īstenošanas pastāvīgā komiteja, ņemot vērā Pastāvīgo pārstāvju komitejas 1999. gada 30. jūnijā pieņemto lēmumu, ar ko tiek izveidota Grieķijas ad hoc komiteja, ņemot vērā Izpildu komitejas 1997. gada 7. oktobra Lēmumu (SCH/Com-ex(97)29 rev 2) un 1998. gada 16. decembra Lēmumu (SCH/Com-ex(98)49 rev 3), (1) tā kā ir veiktas pārbaudes vizītes, lai pārliecinātos, ka prasības, kas attiecas uz darbaspēka līmeņiem un materiālo bāzi, robežu kontroles un uzraudzības dienestu sagatavotību un savstarpējo koordināciju, ir izpildītas; (2) tā kā nosacījumi, lai no 2000. gada 1. janvāra atceltu personu kontroli uz iekšējām robežām ar Grieķiju, ir izpildīti, IR PIEŅĒMUSI ŠO LĒMUMU. 1. pants Personu kontrole uz iekšējām robežām starp Grieķiju un dalībvalstīm, kas pilnībā piemēro Šengenas acquis, ir jāatceļ laika periodā no 2000. gada 1. janvāra līdz 2000. gada 26. martam. Attiecībā uz iekšējo jūras satiksmi ostās šis lēmums ir piemērojams no 2000. gada 1. janvāra. Grieķijai un iesaistītajām dalībvalstīm jāpanāk vienošanās par robežkontroles atcelšanu iekšējiem lidojumiem no un uz Grieķiju no 2000. gada 1. janvāra lidostās, kur tas ir tehniski iespējams. Jebkurā gadījumā kontrole ir jāatceļ ne vēlāk kā līdz 2000. gada 26. martam. Līdz 2000. gada 1. aprīlim iesaistītās dalībvalstis informē Komisiju par pasākumiem, kas veikti, lai īstenotu šo lēmumu. 2. pants 2000. gadā Šengenas novērtējuma darba grupa pārbauda Šengenas acquis pilnīgu piemērošanu Grieķijā un veic to pasākumu izpēti, kas izrādījušies nepieciešami. 3. pants 1. Lēmums stājas spēkā tā pieņemšanas dienā. 2. To publicē Eiropas Kopienu Oficiālajā Vēstnesī. Briselē, 1999. gada 13. decembrī Padomes vārdā — priekšsēdētājs S. Hassi --------------------------------------------------
Oficiālais Vēstnesis L 131 , 27/05/1999 Lpp. 0072 - 0073



Komisijas Lēmums (1999. gada 25. maijs), ar ko groza Lēmumu 97/365/EK, ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest produktus, kas gatavoti no liellopu, cūku, zirgu dzimtas dzīvnieku, aitu un kazu gaļas (izziņots ar dokumenta Nr. C(1999) 1374) (Dokuments attiecas uz EEZ) (1999/344/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1995. gada 22. jūnija Lēmumu 95/408/EK par pārejas posma nosacījumiem to trešo valstu uzņēmumu pagaidu sarakstu izveidošanai, no kuriem dalībvalstīm atļauts ievest noteiktus dzīvnieku izcelsmes produktus, zvejniecības produktus vai dzīvas gliemenes [1], kurā jaunākie grozījumi izdarīti ar Lēmumu 98/603/EK [2], un jo īpaši tā 2. panta 1. punktu, (1) tā kā ar Komisijas Lēmumu 97/222/EK [3] ir izveidots trešo valstu saraksts, no kurām dalībvalstis atļauj ievest gaļas produktus; (2) tā kā šajā sarakstā minētajām valstīm veselības un veterinārās sertifikācijas prasības gaļas produktu ievešanai ir noteiktas Komisijas Lēmumā 97/221/EK [4]; (3) tā kā to trešo valstu uzņēmumu pagaidu saraksti, no kuriem dalībvalstis atļauj ievest produktus, kas gatavoti no liellopu, cūkas, zirgu dzimtas dzīvnieku, aitu un kazu gaļas, ir izveidoti ar Komisijas Lēmumu 97/365/EK [5]; (4) tā kā Komisija ir saņēmusi no Tunisijas uzņēmumu sarakstu ar garantijām, ka tas pilnībā atbilst attiecīgajām Kopienas veselības aizsardzības prasībām; (5) tā kā Kopienas pārbaude uz vietas ir parādījusi, ka šā uzņēmuma higiēnas standarti ir pietiekami un ka tādēļ to var reģistrēt pirmajā to uzņēmumu sarakstā, no kuriem var atļaut gaļas produktu ievešanu; (6) tā kā tādēļ attiecībā uz Tunisiju var izveidot gaļas produktus ražojošo uzņēmumu pagaidu sarakstu; (7) tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Lēmuma 97/365/EEK pielikumu groza šādi: a) aiz uzraksta 6. punkta pievieno šādu 7. punktu: "7 = Šā uzņēmuma produktiem jābūt gatavotiem no svaigas gaļas, kas ražota saskaņā ar Direktīvu 64/433/EEK [6]Eiropas Savienības apstiprinātajās lopkautuvēs vai kas atbilst Direktīvas 72/462/EEK [7]21. panta a) punkta prasībām." b) lēmuma pielikumam pievieno šā lēmuma pielikuma tekstu. 2. pants Šo lēmumu piemēro no 1999. gada 25. maija. 3. pants Šis lēmums ir adresēts dalībvalstīm. Briselē, 1999. gada 25. maijā Komisijas vārdā — Komisijas loceklis Franz Fischler [1] OV L 243, 11.10.1995., 17. lpp. [2] OV L 289, 28.10.1998., 36. lpp. [3] OV L 89, 4.4.1997., 39. lpp. [4] OV L 89, 4.4.1997., 32. lpp. [5] OV L 154, 12.6.1997., 41. lpp. [6] OV 21, 29.7.1964., 2012./64. lpp. [7] OV 302, 31.12.1972., 28. lpp. -------------------------------------------------- ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGA "País: TÚNEZLand: TUNESIENLand: TUNESIENXωρα: ΤΥΝΗΣΙΑCountry: TUNISIAPays: TUNISIEPaese: TUNISIALand: TUNESIËPaís: TUNÍSIAMaa: TUNISIALand: TUNISIEN 1 | 2 | 3 | 4 | 5 | P.V. 101 | Sovia | Khélidia | Tunis | 6,7" | --------------------------------------------------
Oficiālais Vēstnesis L 265 , 30/09/1998 Lpp. 0031 - 0032



Padomes Lēmums (1998. gada 24. septembris) par Komisijas īstenotajiem pasākumiem attiecībā uz piekļuves stratēģiju Kopienas tirgum (98/552/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 113. pantu, ņemot vērā Komisijas priekšlikumu [1], tā kā kopēja tirdzniecības politika būtu nepilnīga, ja Kopienas līmenī tajā nebūtu ietvertas īpašas darbības, kas ir paredzētas tirdzniecības šķēršļu novēršanai; tā kā tādēļ Kopienas tirgus piekļuves politikai jāatbalsta jaunās vispasaules komerciālas iespējas Kopienas ražošanas nozarēs, lai novērstu tirdzniecības šķēršļus; tā kā īpašām darbībām jāatbalsta minētā politika, lai noteiktu tirdzniecības šķēršļus un atrastu veidus, kā tos samazināt; tā kā tālab jāpieņem tiesību akti, kas izklāsta galvenos mērķus, kuri Komisijai jāsasniedz, kā arī līdzekļus šo mērķu sasniegšanai, IR PIEŅĒMUSI ŠO LĒMUMU. 1. pants 1. Realizējot Kopienas tirgus piekļuves stratēģiju, Komisija apņemas veikt šādas darbības: - trešās valstīs noteikt un analizēt šķēršļus, kas kavē piekļuvi tirgum, - ieviest un izstrādāt datu bāzes, kā arī izplatīt informāciju attiecībā uz tirdzniecības šķēršļiem un starptautiskiem vai valsts tirdzniecības noteikumiem, - veikt pētījumus, jo īpaši par trešo valstu saistību īstenošanu saskaņā ar starptautiskiem tirdzniecības nolīgumiem vai saistībā ar sarunu sagatavošanu, - uzņēmumiem organizēt seminārus un citus līdzīgus forumus, izstrādāt un izplatīt pētījumus, informācijas materiālus, publikācijas un bukletus par tiesiskiem un ekonomiskiem aspektiem attiecībā uz tirdzniecības šķēršļu atcelšanu. 2. Īstenojot 1. punktā minētās darbības, Komisija nodrošina konsekvenci īpašās darbībās, kas uzsāktas saskaņā ar citiem Kopienas politikas aspektiem. 2. pants Lai dotu tai iespēju veikt darbības, kas minētas šajā lēmumā, Komisija rīkojas ar vajadzīgiem finanšu resursiem. Šā iemesla dēļ Komisija parastā budžeta procedūrā ietver ikgadējos priekšlikumus tās darbību finansiālām prasībām, kuras ir noteiktas 1. pantā. 3. pants Veicot 1. pantā noteiktās darbības, Komisijai palīdz padomdevēja komiteja, kurā ir dalībvalstu pārstāvji un kuru vada Komisijas pārstāvis. Komisijas pārstāvis iesniedz Komitejai veicamo pasākumu projektu. Komiteja sniedz atzinumu par šo projektu laikā, ko priekšsēdētājs var nolikt atkarībā no jautājuma steidzamības, vajadzības gadījumā par to balsojot. Šo atzinumu ieraksta protokolā; turklāt katrai dalībvalstij ir tiesības pieprasīt, lai protokolā ieraksta tās nostāju. Komisija īpaši ņem vērā komitejas sniegto atzinumu. Tā informē komiteju par to, kādā veidā tās atzinums ir ņemts vērā. Briselē, 1998. gada 24. septembrī Padomes varda — priekšsēdētājs N. Michalek [1] OV C 316, 25.10.1996., 12. lpp. --------------------------------------------------
Oficiālais Vēstnesis L 104 , 03/04/1998 Lpp. 0001 - 0001



Padomes lēmums (1997. gada 7. oktobris) attiecībā uz Konvencijas par Ziemeļaustrumatlantijas jūras vides aizsardzību noslēgšanu (98/249/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 130.s panta 1. punktu saistībā ar 228. panta 2. punktu un 3. punkta pirmo daļu, ņemot vērā Komisijas priekšlikumu, ņemot vērā Eiropas Parlamenta atzinumu [1], tā kā Komisija Kopienas vārdā piedalās sarunās par Konvencijas par Ziemeļaustrumatlantijas jūras vides aizsardzību izstrādāšanu; tā kā Konvencija Kopienas vārdā tika parakstīta 1992. gada 22. septembrī; tā kā Konvencijas mērķis ir novērst un likvidēt piesārņojumu un aizsargāt jūras zonu no cilvēka darbību kaitīgās ietekmes; tā kā Kopiena ir pieņēmusi pasākumus jomā, uz kuru attiecas Konvencija, un tādēļ tai ir jāuzņemas starptautiskas saistības šajā jomā; tā kā Kopienas rīcība ir nepieciešams papildinājums tieši ieinteresēto dalībvalstu rīcībai un to dalībai Konvencijā jānotiek saskaņā ar subsidiaritātes principu; tā kā, ievērojot Līguma 130.r pantu, Kopienas vides politika, cita starpā, atbalsta vides kvalitātes saglabāšanas, aizsargāšanas un uzlabošanas, cilvēku veselības aizsardzības un dabas resursu apdomīgas un racionālas izmantošanas mērķus; tā kā turklāt Kopiena un dalībvalstis atbilstoši savas kompetences jomām sadarbojas ar trešām valstīm un kompetentajām starptautiskajām organizācijām, IR PIEŅĒMUSI ŠO LĒMUMU. 1. pants Ar šo Kopienas vārdā ir apstiprināta Konvencija par Ziemeļaustrumatlantijas jūras vides aizsardzību, kas parakstīta Parīzē 1992. gada 22. septembrī. Konvencijas teksts ir pievienots šim lēmumam. 2. pants Ar šo Padomes priekšsēdētājs ir pilnvarots izraudzīties personu vai personas, kuras ir pilnvarotas deponēt apstiprināšanas dokumentu Francijas Republikas valdībai saskaņā ar Konvencijas 26. panta noteikumiem. 3. pants Komisijā, kas izveidota saskaņā ar Konvencijas 10. pantu, attiecībā uz Kopienas kompetencē esošajiem jautājumiem Kopienu pārstāv Komisija. Luksemburgā, 1979. gada 7. oktobrī Padomes vārdā — priekšsēdētājs J.-C. Juncker [1] OV C 89, 10.4.1995., 199. lpp. --------------------------------------------------
Oficiālais Vēstnesis L 165 , 24/06/1997 Lpp. 0013 - 0014



Komisijas Lēmums (1997. gada 12. jūnijs), ar ko groza Lēmumu 86/414/EEK par to Argentīnas uzņēmumu sarakstu, kuri apstiprināti, lai importētu Kopienā gaļas produktus (Dokuments attiecas uz EEZ) (97/397/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopus, cūkas un svaigu gaļu vai gaļas produktus no trešām valstīm [1], kurā jaunākie grozījumi izdarīti ar Direktīvu 96/91/EK [2], un jo īpaši tās 4. panta 1. punktu un 18. panta 1. punktu, tā kā to Argentīnas uzņēmumu sarakstu, kas apstiprināti, lai Kopienā importētu gaļas produktus, sākotnēji sastādīja ar Komisijas Lēmumu 86/414/EEK [3], kurā jaunākie grozījumi izdarīti ar Lēmumu 94/463/EK [4]; tā kā nākamajā Argentīnas gaļas produktu ražošanas uzņēmumu apmeklējumā uz vietas, ko veica Kopiena, konstatēja apmierinošu higiēnas līmeni vienā uzņēmumā; tā kā uzņēmumu saraksts tādēļ attiecīgi jāgroza; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠĀDU LĒMUMU. 1. pants Ar šo Lēmuma 86/414/EEK pielikumu aizstāj ar šā lēmuma pielikumu. 2. pants Šis lēmums ir adresēts dalībvalstīm. Briselē, 1997. gada 12. jūnijā Komisijas vārdā — Komisijas loceklis Franz Fischler [1] OV L 302, 31.12.1972., 28. lpp. [2] OV L 13, 16.1.1997., 26. lpp. [3] OV L 237, 23.8.1986., 36. lpp. [4] OV L 190, 26.7.1994., 21. lpp. -------------------------------------------------- PIELIKUMS TO UZŅĒMUMU SARAKSTS, KAS APSTIPRINĀTI GAĻAS PRODUKTU IMPORTĒŠANAI Apstiprinājuma Nr. | Uzņēmums "Frigorífico" | Adrese | 13 | Swift Armour SA Argentina | Rosario, Santa Fe | 16 | Rioplatense Santa Elena S.A. | Santa Elena, Entre Ríos | 89 | Carcaraña SA, Planta Carcaraña | Carcaraña, Santa Fe | 239 | Maciel | Maciel, Santa Fe | 249 | Industrias Frigoríficas Nelson SA | Nelson, Santa Fe | 1311 | Frymat SA | Santa Fe, Santa Fe | 1352 | CEPA SA, Planta Alejandro Korn | Alejandro Korn, Buenos Aires | 1373 | CEPA SA, Planta Venado Tuerto | Venado Tuerton, Santa Fe | 1399 | Carcaraña SA, Planta Casilda | Casilda, Santa Fe | 1400 | JUCHCO SCA | Gualeguay, Entre Ríos | 1822 | CEPA SA, Planta Villa Ballester | Villa Ballester, Buenos Aires | 1920 | Rioplatense SAICIF | General Pacheco, Buenos Aires | 1921 | San Telmo SACIAFIF | Mar del Plata, Buenos Aires | 1930 | Vizental y Cía. SACIA | San José, Entre Ríos | 2067 | CEPA SA, Planta Pontevedra | Pontevedra, Buenos Aires | 2612 | Nutryte SA | Pilar, Buenos Aires | 3062 | Campos del Pilar | Pilar, Buenos Aires | --------------------------------------------------
Oficiālais Vēstnesis L 313 , 15/11/1997 Lpp. 0025 - 0025



Padomes Lēmums (1997. gada 10. novembris), ar ko noslēdz Zinātniskās un tehnoloģiskās sadarbības nolīgumu starp Eiropas Kopienu un Dienvidāfrikas Republiku (97/763/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 130.m pantu, saistībā ar 228. panta 2. punkta pirmo teikumu un 228. panta 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā Eiropas Kopiena un Dienvidāfrika vispārējo interešu jomā rīkojas saskaņā ar īpašu Kopienas pētniecības un tehnoloģijas attīstības programmu; tā kā, balstoties uz iepriekšējo pieredzi, abas puses ir izteikušas savu vēlmi izveidot ciešāku un plašāku sadarbību zinātnes un tehnoloģijas jomā; tā kā šis sadarbības nolīgums zinātnes un tehnoloģijas jomā veido daļu no vispārējās sadarbības starp Kopienu un tās dalībvalstīm, no vienas puses, un Dienvidāfriku, no otras puses; tā kā Padome ar savu 1996. gada 22. janvāra lēmumu ir pilnvarojusi Komisiju panākt vienošanos par Zinātniskās un tehnoloģiskās sadarbības nolīgumu starp Kopienu un Dienvidāfrikas Republiku; tā kā Padome savā 1996. gada 5. decembra Lēmumā ir nolēmusi parakstīt Zinātniskās un tehnoloģiskās sadarbības nolīgumu Kopienas vārdā; tā kā Zinātniskās un tehnoloģiskās sadarbības nolīgums starp Eiropas Kopienu un Dienvidāfrikas Republiku tika parakstīts 1996. gada 5. decembrī; tā kā Zinātniskās un tehnoloģiskās sadarbības nolīgums starp Eiropas Kopienu un Dienvidāfrikas Republiku ir jāapstiprina, IR PIEŅĒMUSI ŠĀDU LĒMUMU. 1. pants Ar šo Kopienas vārdā apstiprina Zinātniskās un tehnoloģiskās sadarbības nolīgumu starp Eiropas Kopienu un Dienvidāfrikas Republiku. Nolīguma teksts ir pievienots šim lēmumam. 2. pants Ievērojot minētā nolīguma 11. pantu, Padomes priekšsēdētājs nāk klajā ar paziņojumu, ka Eiropas Kopiena no savas puses ir izpildījusi procedūras, kas nepieciešamas, lai šis nolīgums stātos spēkā. Briselē, 1997. gada 10. novembrī Padomes vārdā — priekšsēdētājs E. Hennicot-Schoepges [1] OV C 134, 29.4.1997., 7. lpp. [2] OV C 304, 6.10.1997. --------------------------------------------------
Oficiālais Vēstnesis L 235 , 26/08/1997 Lpp. 0001 - 0002



Padomes Lēmums (1997. gada 22. jūlijs) par Eiropas Kopienas Pagaidu nolīguma noslēgšanu par tirdzniecību un ar tirdzniecību saistītiem jautājumiem starp Eiropas Kopienu, Eiropas Ogļu un tērauda kopienu un Eiropas Atomenerģijas kopienu, no vienas puses, un Kirgizstānas Republiku, no otras puses (97/567/EOTK, EK, Euratom) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 113. pantu kopā ar 228. panta 2. punkta pirmo teikumu, ņemot vērā Komisijas priekšlikumu, ņemot vērā Eiropas Parlamenta atzinumu [1], tā kā, līdz stājas spēkā 1995. gada 9. februārī Briselē parakstītais Partnerattiecību un sadarbības nolīgums, jāapstiprina Pagaidu nolīgums par tirdzniecību un ar tirdzniecību saistītiem jautājumiem starp Eiropas Kopienu, Eiropas Ogļu un tērauda kopienu un Eiropas Atomenerģijas Kopienu, no vienas puses, un Kirgizstānas Republiku, no otras puses, IR PIEŅĒMUSI ŠO LĒMUMU. 1. pants Ar šo Eiropas Kopienas vārdā apstiprina Pagaidu nolīgumu par tirdzniecību un ar tirdzniecību saistītiem jautājumiem starp Eiropas Kopienu, Eiropas Ogļu un tērauda kopienu un Eiropas Atomenerģijas kopienu, no vienas puses, un Kirgizstānas Republiku, no otras puses, līdz ar Protokolu un deklarācijām [2]. Pirmajā daļā minēto tiesību aktu teksti ir pievienoti šim lēmumam. 2. pants Padomes priekšsēdētājs Eiropas Kopienas vārdā sniedz Pagaidu nolīguma 33. pantā paredzēto paziņojumu. Briselē, 1997. gada 22. jūlijā Padomes vārdā — priekšsēdētājs J. Poos [1] Atzinums, kas sniegts 1997. gada 26. jūnijā (OV C 222, 21.7.1997.). [2] Pagaidu nolīguma spēkā stāšanās datumu Padomes Ģenerālsekretariāts publicē Eiropas Kopienu Oficiālajā Vēstnesī. --------------------------------------------------